ועדת העבודה, הרווחה והבריאות, כנסת 18, פרוטוקול מספר 674, 2012-03-15 12:10

חיים כץ: צהרים טובים.

חיים כץ: יום חמישי, כ"א באדר, ה-15 במרץ 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק שירות המדינה (גמלאות) (תיקון מס' 23).

חיים כץ: אנחנו ממשיכים את הדיון שקיימנו אתמול ואני מקווה שסיום הדיון הזה יהיה יותר מוצלח מסיום הדיון הקודם.

חיים כץ: אני מקווה שלפחות את זה נוכל להביא לחקיקה בשבוע הבא.

חיים כץ: אנחנו מבחינתנו עשינו את המאמץ וסיימנו הכול.

חיים כץ: היו לנו מספר מחלוקות ואנחנו הולכים למחלוקות.

נועה בן שבת: אני אתחיל לפי הסדר.

נועה בן שבת: הייתה מחלוקת לגבי הנושא של המינוי הזמני.

חיים כץ: בזה לא דנו.

חיים כץ: לא דיברנו על זה.

חיים כץ: עזבי את זה.

נועה בן שבת: יש כאן הצעה להסכמה.

נועה בן שבת: אנחנו נאמר שפלוני שתכוף לפני פרישתו מהשירות היה לו מינוי לתפקיד שצמודה לו דרגה העולה על דרגתו והמינוי היה לתקופה של למעלה משישה חודשים, תחושב משכורתו הקובעת בהתאם להוראות הפסקאות האמורות לפי העניין על פי הדרגה הצמודה לאותו תפקיד ולא על פי דרגתו.

נועה בן שבת: הסיפא תימחק.

חיים כץ: הרווחתם שלושה חודשים.

אסי מסינג: המינוי צריך להיות לא עלה על.

נועה בן שבת: נכון.

חיים כץ: הרווחת שלושה חודשים.

אסי מסינג: לא הרווחתי.

אסי מסינג: אלה הפקודות.

אסי מסינג: אין כאן עניין של רווח או לא.

אסי מסינג: אם זה מינוי זמני, אלה הפקודות שלהם.

חיים כץ: בחיים, מה שזמני הוא הכי קבוע.

חיים כץ: כמה זמן מנכ"ל האוצר זמני?

אסי מסינג: לא שישה חודשים.

אסי מסינג: אנחנו נשענים על מה שאמרה הפקודה, אבל המשמעות היא שאם מישהו באמת מונה מינוי זמני ולתקופה העולה על שישה חודשים, יש סתירה בין המינוי לבין ההוראות.

חיים כץ: ביולי הוא יהיה שנה.

חיים כץ: כמה זמן הממונה על מס הכנסה זמני?

נועה בן שבת: אם זה אפשרי מבחינת הפקודות שלהם.

חיים כץ: בסדר.

חיים כץ: נצביע על הכול ביחד?

נועה בן שבת: כן.

נועה בן שבת: נצביע על הכול ביחד.

נועה בן שבת: אם כן, זה תיקון אחד בפסקה (4) בסעיף (2).

נועה בן שבת: אנחנו בעמוד שם, בפסקה (5) באותו סעיף.

נועה בן שבת: דיברנו על כך שאם תהיה תוספת עתידית למשכורת, היא לא תובא בחשבון במסגרת המשכורת הקובעת אבל רצינו להבהיר שבעצם המשכורת, אם תהיה תוספת לגבי הצבא, היא כן תוכל לחול.

נועה בן שבת: תוספת אחרת של כוחות הביטחון תוכל לחול.

נועה בן שבת: לכן אנחנו אומרים בסעיף (5): "על אף הוראות פסקות (1) ו-(2), שולמה לאחר יום ח' באייר התשע"ב (30 באפריל 2012), תוספת שמקורה בהסכם קיבוצי שהמדינה צד לו ונכרת לאחר המועד האמור, על משכורתו של שוטר בעד התקופה שלפני האמור לא תובא התוספת האמורה בחשבון מניין אותן פסקאות אלא אם כן קבע שר האוצר אחרת צו".

נועה בן שבת: אתם רוצים להחריג את התוספת הזאת.

פרומית כהן: אנחנו מתכוונים לכך שרק תוספת שמקורה בהסכם קיבוצי שחל על כל המשק ומכוח זה גם על כוחות הביטחון, היא תוספת שתוחרג.

פרומית כהן: מדובר על גמלאים שבתקופה זאת היו גמלאים.

פרומית כהן: לעומת זאת, תוספות שיינתנו לכוחות הביטחון או מכוח הצמדה לצה"ל או מכוח פסיקות של בית המשפט או מכוח הסכמות אחרות, הן כן יחולו על גמלאים בתקופה הזאת כי הם לא ייכללו בסעיף הזה ומכלל הן אתה שומע לא.

פרומית כהן: מה שלא כאן, הוא כן יחול.

חיים כץ: אצלכם במשטרה כל החכמים והחכמות הן רק נשים?

חיים כץ: אני מסתכל על כל השורה ורואה רק נשים.

חיים כץ: אין אף גבר.

פרומית כהן: אני בשירות בתי הסוהר ואני לא יכולה להעיד על המשטרה.

קריאה: זאת אפליה מתקנת.

חיים כץ: אני לא מתלונן.

חיים כץ: זה בסדר.

נועה בן שבת: כיוון שמקורה בהסכם הקיבוצי, היא לא תחול.

פרומית כהן: לכן הגמלאים קיבלו תוספות אחרות, אבל תוספות שיינתנו מכוח הצמדה לצה"ל, מכוח פסיקת בתי המשפט וכולי, הם לא בתוך הסעיף הזה ולכן הם יחולו.

פרומית כהן: שאיננה נובעת מהסכם קיבוצי, שהמקור של זה אלה תוספות ייחודיות לכוחות הביטחון כגון תוספת אי קביעות שנתונה במחלוקת משפטית.

קריאה: את מציעה שזה יופיע בדברי ההסבר?

נועה בן שבת: אין לנו דברי הסבר.

נועה בן שבת: יש לנו את הפרוטוקול.

פרומית כהן: אנחנו ביקשנו שזה יהיה במכתב כי זאת דרך עדיפה יותר.

חיים כץ: אני לא רוצה מכתבים.

חיים כץ: בדיון הקודם דיברנו על מכתבים ועל איזה נייר הם כתובים.

נועה בן שבת: התיקון הבא בעמוד 5.

נועה בן שבת: מדובר בתיקון נוסחי ולא בתיקון מהותי.

חיים כץ: לא נוגעים בו.

נועה בן שבת: בעמוד 9, סעיף (ה1).

נועה בן שבת: בדיון הקודם נשמעה הערה שהייתה התחייבות שהתוספות כולן לא יפחתו מחמישה אחוזים.

נועה בן שבת: הסעיף הזה אמור להבטיח את זה.

נועה בן שבת: "(ה1) על אף הוראות סעיפים קטנים (ב) עד (ה), היה השיעור הכולל של כל התוספות המגיעות לפי הסעיפים הקטנים האמורים לפורש שערב פרישתו היה מדורג בדירוג מרשימת הדירוגים הבסיסית ופרש משירות לפני (1 בינואר 2012) נמוך מחמישה אחוזים, יתווסף לתוספת המגיעה לו לפי סעיף קטן (ה) בעד חודש ינואר 2012 ואילך שיעור ההפרש שבין חמישה אחוזים לבין השיעור הכולל כאמור.

נועה בן שבת: לעניין זה תובא בחשבון בשיעור הכולל האמור גם תוספ0ת לקצבה שתינתן לפורש כאמור בעד תקופת שירותו של הפורש שקדמה למועד פרישתו משירות, ככל שתיקבע לאחר מועד המעבר".

נועה בן שבת: זאת אומרת, גם אם יהיו תוספות עתידיות שניתנות עבור תקופת העבר, תקופת עבודתו, גם היא תובא בחשבון בתוך חמשת האחוזים.

אסי מסינג: אלה התוספות שאנחנו דיברנו עליהן בדיון הקודם.

אסי מסינג: צפוי להיות מובא לאישור הכנסת בתקופה הקרובה תיקון שהוא גם לגבי עובדי מדינה והוא יחול גם על השוטרים והסוהרים, כך שהוא מכיל את ההסכם שניתן בגין שנת 2009 עד 2013 תוספות שכר שיינתנו באופן יחסי לפי תקופות העבודה של העובד לפני פרישתו.

אסי מסינג: במסגרת הזאת כמובן שזה ייכלל בתוך חמשת האחוזים.

אסי מסינג: מי שההפרש נותן תוספת, הוא יקבל את התוספת.

בתיה בן דוד: כמו שזה מנוסח עכשיו, זה רחב מדיי.

בתיה בן דוד: גם תוספת לקצבה שתינתן לו בעד תקופת שירותו, הרי אצלנו יש תוספות אחרות.

אסי מסינג: בעד תקופת השירות?

בתיה בן דוד: כשהוא כבר גמלאי.

חיים כץ: אחר כך ייעשו הניסוחים.

נועה בן שבת: עניין עקרוני יותר בעמוד 10.

נועה בן שבת: הנושא של גובה הסכום שמשולם ודחיות התשלומים.

נועה בן שבת: בעקבות הסיכום שהיה לך אתמול.

נועה בן שבת: אני אקרא את כל פסקה (2).

נועה בן שבת: (2) עלה הסכום החודשי הכולל על סכום של 940 שקלים חדשים, ישולם ההפרש שביניהם, בתשלומים כמפורט להלן, בתוספת שיעור עליית מדד החודש שבו משולם כל תשלום כאמור לעומת מדד חודש דצמבר 2012: (א) במועד תשלום הקצבה בעד חודש פברואר 2014 ישולם מתוך ההפרש סכום השווה למחצית ההפרש או יתרת ההפרש שאינה עולה על 300 שקלים חדשים, הגבוה מביניהם.

נועה בן שבת: (ב) יתרת ההפרש, ככל שנותרה, תשולם בשני תשלומים שווים שישולמו במועד תשלום הקצבה בעד חודש פברואר בשנים 2015 ו-2016.

חיים כץ: במידה ונשאר.

נועה בן שבת: כן.

נועה בן שבת: ככל שנותרה.

חיים כץ: יכול להיות שב-300 שקלים, כל מי שמרוויח 6,000 שקלים לצורך העניין.

חיים כץ: עד 6,000 שקלים, ב-300 זה נגמר.

פרומית כהן: כן.

חיים כץ: זה אפילו יותר מ-6,000.

חיים כץ: זה 6,500.

אסי מסינג: זה תלוי מתי הוא פרש.

פרומית כהן: בהנחה שהוא בין אלה שמקבלים את התוספת.

חיים כץ: בעד חודש פברואר, זה ב-1 במרץ.

נועה בן שבת: תיקון נוסף שחל בעקבות הדיון אתמול אלה המועדים – בעמוד 14 – בסעיף (ח).

נועה בן שבת: (ח) תוספות ההפרשים לפי סעיף קטן (ז) ישולמו בתשלומים כמפורט להלן, בתוספת שיעור עליית מדד החודש שבו משולם כל תשלום כאמור לעומת מדד חודש אפריל 2012.

נועה בן שבת: (1) תוספות ההפרשים בעד קצבת חודש יולי 2008 עד קצבת חודש יולי 2011 ישולמו במועד לתשלום קצבה בעד חודש פברואר בשנים 2014 עד 2018, כך שבכל שנה ישולמו עשרים אחוזים מהתוספות כאמור.

נועה בן שבת: (2) תוספות ההפרשים בעד קצבת חודש אוגוסט 2011 עד קצבת חודש דצמבר 2011 ישולמו במועד לתשלום קצבה בעד חודש פברואר בשנים 2014 עד 2015, כך שבכל שנה ישולמו חמישים אחוזים מהתוספות כאמור.

חיים כץ: בזה סיימנו.

נועה בן שבת: כן.

נועה בן שבת: בזה סיימנו.

יורם שחל: את ההפרשים, שר האוצר באישור ועדת העבודה, הרווחה והבריאות.

חיים כץ: כן.

נועה בן שבת: זה מופיע בנוסח.

נועה בן שבת: ודאי.

חיים כץ: מאחר וסיימנו את הקראת החוק, אנחנו נצביע על הצעת החוק כהכנה לקריאה שנייה ושלישית.

חיים כץ: בעד אישור הצעת החוק – פה אחד הצעת החוק אושרה

חיים כץ: כל חברי הכנסת שנמצאים כאן ויש להם זכות הצבעה הצביעו בעד.

חיים כץ: אני שמח להודיע שעשינו את מחצית הדרך וסיימנו את הקטע של הצמדת המשטרה ושירות בתי הסוהר למדד.

חיים כץ: עדיין לא סיימנו את הקטע של הצבא.

חיים כץ: אני מקווה שהצעת החוק תאושר במליאה בקריאה שנייה ושלישית ונשים סוף לסאגה הזאת.

חיים כץ: אני מקווה שעשינו טוב.

חיים כץ: המשטרה ושירות בתי הסוהר מאוד רצו את הדבר הזה ואני מקווה שאכן עשינו טוב.

חיים כץ: תודה רבה.

חיים כץ: הישיבה נעולה.